Sandsynligvis er du selv en tyv. Du ved det bare ikke, og det har ikke haft nogen konsekvenser: Du har hverken fået en bøde, er røget i fængsel eller har fået en grim plet på straffeattesten.

Tyveriet er ikke de æbler, fra din nabos træ, som han alligevel ikke kunne spise. Det handler heller ikke om poetiske metaforer og stjålne hjerter.

Produktet er skabt af andre, som bliver snydt for deres løn, statskassen bliver snydt for moms. Du har nok set en film gratis, downloadet af dig selv eller et ungt familiemedlem, men den ulovlige side, filmen er hentet fra, tjener penge på annoncer. Og bagmændene er hårdkogte kriminelle, der på denne måde hvidvasker penge, er hackere eller er måske med i et narkokartel.

Så hårdt blev linjerne trukket op, da piratkopiering blev drøftet på et møde i SVEND16-regi.

Maria Fredenslund fra Rettighedsalliancen, der er oprettet som et samarbejde mellem vidt forskellige brancher med kopi-problemer, forklarede, hvor store summer, Danmark - og her især filmbranchen - går glip af, når hver dansker i gennemsnit er pirat-aktive - eller regulære tyveknægte - næsten 44 gange om året. Det svarer til, at der i Danmark om året er godt knap 240 millioner ulovlige downloads og streaminger eller bare besøg på ulovlige hjemmesider hvert år. Og det til trods for, at Danmark i virkeligheden som det eneste land, har mærket en faldende tendens. Ikke stor, men stor nok til, at Hollywood skæver til Danmark og ikke omvendt.

Mødedeltagerne i Maritimt Centers Pakhus kunne dog hurtigt slå fast, at det alene er Rettighedsalliancens fortjeneste - ikke politiets. For uden en anklagemyndighed gearet til at tage sig af netkriminalitet, er det næsten umuligt at få sagen i retten og forbryderne dømt.

Ronnie Fridtjof fra Fridtjof Film kunne fortælle, at hans film, Julefrokosten blev downloadet ulovligt, og da filmselskabet havde navn og adresse på forbryderen, blev tyveriet anmeldt. Først tre år efter blev den unge mand anholdt - i øvrigt midt under aftensmaden. En præventiv virkning, mener Fridtjof.

Under mødet blev det klart, at et site som "Popcorntime", hører til blandt storforbryderne. Sitet, som ikke har nogen server eller bagmand, stjæler film fra bl.a. danske filmselskaber, udbyder dem gratis og tjener penge på annoncører.

- Absurd! udbryder Louise West fra Zentropa Film: - Det svarer jo til, at et supermarked bygger ved siden af Kvickly, stjæler alle varerne, forærer dem væk til kunderne og scorer kassen på reklamer!

Udmeldingen lød: Vi har brug for en kampagne, hvor især myndighedspersoner som politi og politikere gør klart, at det er ulovligt. Pirateri lyder sejl og hyggeligt. Men det er tyveri og strafbart.

Flere ressourcer til IT-kriminalitet vil give bl.a. filmbranchen bedre økonomi, flere arbejdspladser og flere penge i statskassen. Ren win-win, som mødets to politikere Alex Ahrendtsen (DF) og Mogens Jensen (S) lovede at gå videre med.